
RAPORT DE SPECIALITATE
la proiectul de hotărâre privind modificarea Hotărârii Consiliului Județean Maramureș nr. 253/2026 privind aprobarea Regulamentului de organizare și funcționare a Comisiei de acord unic a județului Maramureș

Regulamentul de organizare și funcționare a Comisiei de acord unic a județului Maramureș și componența instituțională a acesteia au fost aprobate prin Hotărârea Consiliului Județean Maramureș nr. 253/2026. Ulterior adoptării, Direcția Arhitect Șef a procedat la verificarea regulamentului prin raportare la textele Codului și la ordinele emise în aplicarea acestuia, inclusiv cu ocazia elaborării regulamentului comisiei de acord unic a Municipiului Baia Mare, rezultând necorelările prezentate în continuare.

1. Termenul de emitere a avizelor și acordurilor prin Comisie. Art. 12 alin. (2) prevedea un termen de 15 zile calendaristice. Art. 269 alin. (3) din Cod stabilește însă un termen de 30 de zile calendaristice pentru avizele și acordurile care se emit prin intermediul Comisiei de acord unic. Soluția este confirmată de art. 357 alin. (1) lit. n) din Cod, care sancționează contravențional nerespectarea termenului de emitere a avizelor și acordurilor emise prin intermediul Comisiei „conform art. 269 alin. (3)”. Termenul a fost corectat la art. 12 alin. (2) și, în mod corespunzător, la art. 16 alin. (1), cu precizarea că termenele prevăzute la art. 269 alin. (9) din Cod rămân aplicabile avizelor obținute independent.

2. Termenul pentru introducerea documentației pe agenda comisiei proprii a emitentului. Art. 12 alin. (3) prevedea 15 zile de la depunerea documentației la registratura instituției. Art. 316 alin. (1) lit. g) din Cod prevede un termen de 30 de zile, iar în procedura Comisiei documentația nu se depune la registratura emitentului, ci se transmite de secretariat, potrivit art. 306 lit. a) din Cod. Textul prevede acum 30 de zile de la primirea documentației prin canalul electronic al Comisiei, cu obligația de comunicare a datei analizei, potrivit art. 316 alin. (1) lit. h) din Cod.

3. Cele două momente de 5 zile lucrătoare. Art. 269 alin. (4) din Cod privește notificarea solicitantului de către secretariat asupra caracterului incomplet al documentației, iar art. 316 alin. (1) lit. d) din Cod privește solicitarea de completare formulată de emitent. Cele două au obiect și titular diferite. Art. 11 a fost reconstruit în consecință: verificarea internă a secretariatului se face în 2 zile lucrătoare, notificarea solicitantului în cel mult 5 zile lucrătoare de la înregistrare, cu precizarea expresă că aceasta nu ține loc de solicitare de completare în sensul art. 14. La art. 14 alin. (2) a fost preluată și limitarea prevăzută la art. 316 alin. (4) din Cod, potrivit căreia interdicția solicitărilor ulterioare privește avizele care nu sunt condiționate de analiza documentației într-o comisie.

4. Transmiterea documentației. Art. 306 lit. a) și lit. e) din Cod stabilesc că documentația se transmite emitenților de la secretariatul Comisiei. Art. 9 și art. 12 alin. (1) prevăd acum expres acest lucru, precum și faptul că depunerea direct la un emitent nu produce efecte în procedura Comisiei, cu excepția răspunsului la solicitarea de completare, care se transmite de solicitant potrivit art. 269 alin. (11) din Cod.

5. Avizele primite după împlinirea termenului. Textul anterior le înlătura integral. Art. 269 alin. (14) din Cod prevede că nu produc efecte juridice numai avizele eliberate după invocarea aprobării tacite de către beneficiar. Art. 13 a fost corelat corespunzător.

6. Componența instituțională. Inspectoratul Județean în Construcții Maramureș a fost eliminat din anexa nr. 2: art. 266 alin. (2) din Cod nu prevede niciun aviz emis de acesta în procedura de autorizare, iar art. 307 alin. (2) lit. d) din Cod permite includerea în componență numai a emitenților de avize și acorduri. Avizul tehnic al Inspectoratului de Stat în Construcții, prevăzut de Hotărârea Guvernului nr. 1.072/2003, cu modificările ulterioare, și de Metodologia aprobată prin Ordinul ministrului dezvoltării, lucrărilor publice și administrației nr. 4.093/2024, se emite la faza de studiu de fezabilitate sau de documentație de avizare a lucrărilor de intervenții și se obține independent de Comisie. Inspectoratul rămâne destinatarul registrului acordurilor unice, potrivit art. 315 alin. (3) din Cod, și singurul organ competent să constate contravențiile prevăzute la art. 357 din Cod, potrivit alin. (9) lit. a) al aceluiași articol - calitate incompatibilă cu aceea de membru al organului controlat. Motivarea a fost cuprinsă în nota nr. 6 la anexa nr. 2.

7. Proiectele urbanistice de detaliu. Art. 3 a fost completat cu termenele prevăzute la art. 84 alin. (5) și art. 85 alin. (1) din Cod, iar art. 27 a fost reformulat: procedura simplificată prevăzută la art. 582 alin. (2) din Cod se realizează prin comisia locală de avizare integrată pentru planurile de amenajare a teritoriului, planurile urbanistice generale și planurile urbanistice zonale, în timp ce pentru proiectele urbanistice de detaliu demarate anterior intrării în vigoare a Codului avizele neobținute se solicită prin Comisie, potrivit art. 84 alin. (4) din Cod.

8. Corelarea cu ordinele de aplicare. Au fost introduse: datele de publicare ale celor două ordine; valabilitatea cererilor depuse pe suport hârtie sau transmise electronic și termenul de 30 decembrie 2026 pentru actualizarea platformei proprii, potrivit art. 2 alin. (2) și (3) din Ordinul nr. 975/2026; trimiterea la formularul F_A_03 ca mijloc de probă a acordului tacit; excluderea expresă a avizului tehnic al arhitectului-șef de la acordul tacit, potrivit art. 93 alin. (9) din Cod; preluarea în acordul unic a câmpurilor de identificare necesare Registrului național al construcțiilor, potrivit art. 2 alin. (4) din același ordin și art. 415 din Cod; restrângerea la semnătura electronică calificată, în acord cu art. 269 alin. (2) din Cod; precum și regula potrivit căreia trimiterile la cele două ordine se consideră făcute la formele în vigoare la data aplicării.

9. Alte corelări. Au fost introduse: obligația secretariatului de a sesiza Inspectoratul de Stat în Construcții cu privire la depășirea termenelor de către membri, faptă care constituie contravenție potrivit art. 357 alin. (1) lit. n) și lit. y) din Cod; regula potrivit căreia achitarea taxelor și tarifelor condiționează exclusiv emiterea acordului unic, nu și transmiterea documentației sau curgerea termenelor; și urmărirea distinctă a termenului prevăzut la art. 316 alin. (3) din Cod pentru avizul autorității competente în domeniul protejării patrimoniului cultural.

Semnalăm, totodată, o neconcordanță între formularul F_CU_07_0 aprobat prin Ordinul nr. 975/2026 și Cod: punctul 9.1 al formularului include între avizele „exclusiv obținute direct de către solicitant” avizul Seveso, avizul pentru protecția sănătății populației, avizul de securitate la incendiu și protecție civilă, avizele autorităților în domeniul transporturilor de interes național și avizele instituțiilor din SNAOPSN, deși art. 269 alin. (1) din Cod exclude din perimetrul Comisiei numai avizele prevăzute la art. 266 alin. (2) lit. f)-h), l) și m), iar art. 307 alin. (2) lit. c) din Cod impune prezența în comisie a serviciilor deconcentrate din domeniile respective. Întrucât un ordin emis în executarea legii nu poate deroga de la aceasta, regulamentul păstrează soluția Codului, iar art. 3 alin. (2) prevede expres înscrierea acestor avize la rubrica „alte avize” din certificatul de urbanism. Neconcordanța a fost semnalată ministerului de resort.

Modificările corectează și corelează prevederile regulamentului cu Codul și cu ordinele emise în aplicarea acestuia, fără a afecta concepția generală și caracterul unitar al regulamentului. De aceea, potrivit art. 59 și art. 61 din Legea nr. 24/2000, republicată, cu modificările și completările ulterioare, se propune modificarea Hotărârii Consiliului Județean Maramureș nr. 253/2026 prin înlocuirea anexelor nr. 1 și nr. 2, astfel încât regulamentul și componența instituțională să fie disponibile într-o formă unică. Hotărârea Consiliului Județean Maramureș nr. 253/2026 rămâne în vigoare, iar protocoalele transmise instituțiilor membre în temeiul acesteia își păstrează valabilitatea.

Proiectul de hotărâre se supune procedurii de transparență decizională prevăzute de Legea nr. 52/2003 privind transparența decizională în administrația publică, republicată.

În conformitate cu aspectele mai sus menționate, apreciem că sunt îndeplinite condițiile pentru adoptarea proiectului de hotărâre privind modificarea Hotărârii Consiliului Județean Maramureș nr. 253/2026 privind aprobarea Regulamentului de organizare și funcționare a Comisiei de acord unic a județului Maramureș.

